Folkeopplysningen er innklaget til PFU. «Norsk Spiritualist Forening» mener programmet er både useriøst og hetsende.

Publisert: 24.09.2012 kl 12:01

Det er ikke sikkert PFU kommer til å behandle klagen fra "Norsk Spiritualist Forening". Sekretariatet kan avvise den hvis den er grunnløs. Les mer om hvordan PFU behandler klager .

«Norsk Spiritualist Forening» har sendt en klage på NRK-programmet Folkeopplysningen til PFU – Pressens faglige utvalg. De mener programserien er useriøs, og at NRK gjennom serien hetser alternativbransjen og bryter god etikk på flere måter.

Det er spesielt navnet på serien – Folkeopplysningen – spiritualistforeningen reagerer på.

– Tittelen henspiller på at dette er et opplysningsprogram, noe det ikke er. Skulle det vært et opplysningsprogram skulle programmet vært mer balansert. Slik det fremstår er det helt klart negativt til den alternative bransjen. NRK har brukt virkemidler som klipping, ensidige utsagn, falske tester og sterk vinkling i redigeringen av programmet, hevder foreningen ved leder André Kirsebom.

«Norsk Spiritualist Forening» klager spesielt på de to episodene om healing og klarsyn som spesielt angår deres medlemmer. Spiritualistforeningen slår fast at NRK gjennom Folkeopplysningen går til angrep mot deler av den norske yrkesaktive befolkning og utøvere som er med på å dekke et reelt helsebehov i Norge.

– Ren satire

«Norsk Spiritualist Forening» hevder at Folkeopplysningen ikke har tatt med noen av de «mengder av bevis for at healing og mediumskap virker», og at det bare er Andreas Wahl og hans utvalgte skeptikere som får slippe til. Derfor mener de programmet er ren satire, noe som gjør programtittelen Folkeopplysningen problematisk.

– Ønsker de å lage satire må de bruke en annen tittel. Spesielt skjerpende omstendighet er det at det er NRK som gjør dette. De er en statskanal, som forventes at er seriøse. Det er helt greit at de lager komedie og slike programmer men da kan de ikke kalle det for ”Folkeopplysningen”, heter det i klagen.

De peker på to punkter i pressens Vær Varsom-plakat som de mener «helt klart er brutt». Det første er pkt. 4.4. som sier at overskrifter, henvisninger, ingresser mm. ikke skal gå lenger enn det er dekning for. Det andre punktet de mener er overtrådt (pkt. 3.2.) sier at man skal være kritisk i valg av kilder og sjekke at opplysninger er korrekte.

Spiritualistforeningen mener også at NRK har opptrådt uredelig, og lurt deltagerne med falske løfter om et reelt og balansert program.

En vase til besvær

I programmet om klarsynte skulle deltagerne prøve å si noe om en utplassert vase. Vasen var ifølge programleder Andreas Wahl nylig innkjøpt for 49 kroner og hadde ingen tilknytning til huset. Deltagerne mente likevel at den var veldig gammel, og en av dem mente hun kunne «se» at den var fra Afrika.

«Norsk Spiritualist Forening» anklager NRK for ikke å ha spilt med åpne kort i denne testen. Først anklager de NRK for å ha framstilt det som om vasen hadde noe med huset å gjøre, noe den egentlig ikke hadde. Dernest mener de at hun som knyttet vasen til Afrika godt kunne ha hatt rett, uten at det kom fram i programmet.

– Hvor den var laget kom ikke frem i programmet. Det kan godt hende at den var

produsert i Afrika, skriver spiritualistene.

«Norsk Spiritualist Forening» skriver at de har mer enn 1000 medlemmer. Klagen på Folkeopplysningen sendes inn på vegne av alle disse og på vegne av 200 healere i healerforbundet og nesten 40 medium i mediumforbundet. Men spesielt sendes klagen inn på vegne av ett av deres medlemmer som ble lurt i programmet, heter det i brevet til PFU.

Les hele klagebrevet her

-------------------------------

OPPDATERT:

Klagen fra Norsk Spiritualist Forening nådde ikke fram. PFU konkluderte med at NRK ikke har brutt god presseskikk.